Skool sê ‘jammer’ oor Zuma-spotprent en vraag in toetsDie spotprent wat in die Gr. 6-vraestel verskyn het (Foto verskaf) Die Gautengse departement van onderwys het gesê ŉ skool in die provinsie het om verskoning gevra vir die “onsensitiewe, aanstootlike en onsmaaklike” spotprent van en vraag oor pres. Jacob Zuma in ŉ toets. Oupa Bodibe, woordvoerder van die departement, het gesê Panyaza Lesufi, LUR vir onderwys in die provinsie, is deur ŉ ouer ingelig oor die voorval waarna die departement ondersoek ingestel het. Die departement het vasgestel dat die spotprent van Zapiro waar Zuma op ’n opblaasmatras met ŉ drankie in die hand in ’n swembad vol geld dryf, is in ŉ toets vir gr. 6-leerlinge by die skool gebruik. Die leerlinge is gevra om die persoon in die spotprent te identifiseer. Hulle is ook gevra of hulle vir persoon sal stem indien hulle net so na die spotprent kyk. Hulle moes redes vir hul antwoord verskaf en die spotprent gebruik om hul antwoorde te staaf. Volgens Bodibe het die voorval by ŉ onafhanklike skool plaasgevind. “Beamptes is gister na die skool en het onderhoude gedoen met die hoof, onderwyshoof en die betrokke gr. 6-onderwyser. Gegewe die feit dat die saak as onsensitief, aanstootlik en onsmaaklik deur die publiek gesien is, het die skoolhoof om verskoning gevra vir enige seer of ontsteltenis wat die gebruik van die spotprent in die toets kon veroorsaak het.” Bodibe het gesê die skoolhoof het die departement verseker dat die gebruik van die spotprent nie kwaadwillig was nie en dat die skool dit nie weer in die toekoms sal doen nie. “Ons wil ŉ beroep op alle skole doen om sensitief te wees rakende kwessies van diversiteit soos armoede, ongelykheid, ras, geslag, taal, ouderdom, gestremdheid en ander faktore. Die departement sal met ouers in gesprek tree oor die uitkoms van die ondersoek.” ‘n Antwoord van een van die gr. 6-leerders (Foto verskaf)